অন্ধকার নামলেই বাড়ছে ভয়, কালীপুজোয় আসছে ‘নিশির ডাক’!

কলকাতা: কালীপুজোর মরসুম মানেই শহর জুড়ে আলো, আনন্দ আর রয়েছে ভূতের গল্পের গন্ধ। তেমনই পর্দাজুড়ে নতুন ওয়েব সিরিজ, রহস্যে ভরপুর কাহিনি, আর গা ছমছমে আবহে ভয়ের সঙ্গে উপভোগের মিশেল। এবার ‘হইচই’ নিয়ে আসছে ওয়েব সিরিজ ‘নিশির ডাক’ (Nishir Daak)।

জয়দীপ মুখোপাধ্যায়ের পরিচালনায় এই বছর ‘দ্য একেন: বেনারসে বিভীষিকা’ ব্লকবাস্টার। এবার আসছে জয়দীপের পরিচালনায় নতুন ওয়েব সিরিজ ‘নিশির ডাক’ (Horror Thriller Nishir Daak)। গল্পের পটভূমি একেবারে নিস্তব্ধ, শান্ত সোনামুখী গ্রাম। সেখানে ছ’জন পিএইচডি গবেষক এসে পৌঁছয়, তাদের লক্ষ্য—ভুলে যাওয়া এক কিংবদন্তি শাস্ত্রীয় সংগীতশিল্পী নিশিগন্ধা ভাদুড়ী-র উপর গবেষণা করা। একসময় যাঁর কণ্ঠে মুগ্ধ হয়েছিলেন স্বয়ং রবীন্দ্রনাথ ঠাকুর। কিন্তু সময়ের সঙ্গে হারিয়ে গেছেন সেই শিল্পী, আর তাঁর জীবন নিয়ে গড়ে উঠেছে নানান কিংবদন্তি। তবে সেই অনুসন্ধানই অচিরেই পরিণত হয় এক ভয়ঙ্কর যাত্রায়। রাতে বাতাসে ভেসে আসে এক অভিশপ্ত সুর, নিস্তব্ধতার আড়ালে শোনা যায় প্রতিশোধের কণ্ঠ।

আরও পড়ুন: ‘রক্তবীজ ২’ সফল হতেই জগন্নাথধামে পুজো দিলেন মিমি

এই সিরিজে অভিনয় করেছেন টলিপাড়ার একঝাঁক পরিচিত মুখ। রয়েছে টলিপাড়ার বহু পরিচিত মুখ—সৃজা দত্ত, সুরঙ্গনা বন্দ্যোপাধ্যায়, রাজদীপ গুপ্ত, সোমক ঘোষ, ঋক চট্টোপাধ্যায়, শ্বেতা মিশ্র, অরুণাভ দে, রৌনক ভৌমিক, মুকুল কুমার জানা, সত্যম ভট্টাচার্য, মৈনাক বন্দ্যোপাধ্যায়, অনুভব কাঞ্জিলাল, অর্ণব বন্দ্যোপাধ্যায় এবং ছন্দক চৌধুরী। এই সিপিজ দেখার আগ্রহ থাকবে দর্শকদের মধ্যে। আর্য রায়-এর মৌলিক ভাবনা ও শ্রীজীব-এর চিত্রনাট্যে, বিনীত রঞ্জন মৈত্র-এর সুর এবং টুবান-এর চিত্রগ্রহণে নির্মিত এই সিরিজ দর্শকরা দেখতে পাবেন ১৭ অক্টোবর থেকে।

অন্য খবর দেখুন